## Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog i invalidskog osiguranja za produženo mirovinsko i invalidsko osiguranje

### NN 9/1998 (27.1.1998.), Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog i invalidskog osiguranja za produženo mirovinsko i invalidsko osiguranje

# REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE

Na temelju članka 6. točke 7. i 101. stavka 3., a u svezi sa člankom
43. st. 1. i 2. Statuta Republičkog fonda mirovinskog i invalidskog osiguranja
radnika Hrvatske ("Narodne novine", br. 58/90, 21/92, 116/93 i 23/95),
Upravni odbor Republičkog fonda mirovinskog i invalidskog osiguranja radnika
Hrvatske na sjednici održanoj 15. siječnja 1998. donosi

## **ODLUKU**

### **O OSNOVICAMA OSIGURANJA ZA OBRAČUNAVANJE I PLAĆANJE DOPRINOSA I ZA OSTVARIVANJE PRAVA IZ MIROVINSKOG I INVALIDSKOG OSIGURANJA ZA PRODUŽENO MIROVINSKO I INVALIDSKO OSIGURANJE**

Članak 1.

Osnovice za obračunavanje i plaćanje doprinosa i za ostvarivanje prava
iz mirovinskog i invalidskog osiguranja za produženo mirovinsko i invalidsko
osiguranje iz članka 98. u svezi sa člankom 43. st. 1. i 2. Statuta Republičkog
fonda mirovinskog i invalidskog osiguranja radnika Hrvatske, određuju se
prema stupnju stručne spreme i to:

1) za osobe koje imaju stručnu spremu sedmog ili osmog stupnja (visoka
stručna sprema) u svoti od 3.128,00 kn;

2) za osobe koje imaju stručnu spremu petog ili šestog stupnja (viša
stručna sprema, odnosno visokokvalificiranog radnika) u svoti od 2.986,00
kn;

3) za osobe koje imaju stručnu spremu trećeg ili četvrtog stupnja (srednja
stručna sprema, odnosno kvalificiranog radnika) u svoti od 2.275,00 kn;

4) za osobe koje imaju stručnu spremu prvog ili drugog stupnja (niža
stručna sprema odnosno polukvalificiranog radnika) u svoti od 1.706,00
kn;

5) za osobe bez stručne spreme u svoti od 1.370,00 kn.

Članak 2.

Doprinos za mirovinsko i invalidsko osiguranje osoba iz članka 1. ove
odluke obračunava se i plaća prema Zakonom utvrđenoj stopi doprinosa za
mirovinsko i invalidsko osiguranje za osiguranike koji su sami obveznici
plaćanja doprinosa na pripadajuću osnovicu osiguranja koja je iskazana
u bruto svoti.

Članak 3.

U staž osiguranja računaju se samo ona razdoblja produženog osiguranja
za koje je plaćen odgovarajući doprinos za produženo mirovinsko i invalidsko
osiguranje.

Članak 4.

Za razdoblje koje prethodi mjesecu u kojem je pokrenut postupak za utvrđivanje
svojstva osiguranika, doprinos za mirovinskog i invalidsko osiguranje obračunava
se i plaća prema stručnoj spremi, osnovici i stopi doprinosa u trenutku
prijave osiguranika na podruženo osiguranje.

Članak 5.

Osnovice za ostvarivanje prava iz mirovinskog i invalidskog osiguranja
osoba iz članka 4. ove odluke utvrđuje se u skladu s odlukama o osnovicama
osiguranja koje su se primjenjivale u razdobljima za koje se to osiguranje
priznaje.

Članak 6.

Doprinos za produženo mirovinsko i invalidsko osiguranje plaća se Republičkom
fondu mirovinskog i invalidskog osiguranja radnika Hrvatske na temelju
rješenja područne organizacijske jedinice Republičkog fonda kod koje je
osiguranik posljednji put bio osiguran, prije prestanka obveznog osiguranja.

Članak 7.

Doprinos se plaća u roku od 15 dana nakon dostave rješenja.

Članak 8.

Obračunati doprinosi plaćaju se na dan dospijeća. Obveznik plaćanja
doprinosa koji doprinose ne uplati u roku dospjelosti, dužan je platiti
zatezne kamate na svotu doprinosa koju nije pravodobno uplatio.

Članak 9.

Za osobe kojima je svojstvo osiguranika utvrđeno prije 1. siječnja 1998.
određivanje osnovica prema članku 1. ove odluke obavit će se po službenoj
dužnosti, bez donošenja rješenja.

Članak 10.

Na dan stupanja na snagu ove odluke prestaje vrijediti Odluka o osnovicama
osiguranja za obračunavanje i plaćanje doprinosa i za ostvarivanje prava
iz mirovinskog i invalidskog osiguranja za produženo mirovinsko i invalidsko
osiguranje ("Narodne novine", broj 108/96).

Članak 11.

Ova odluka stupa na snagu sljedećeg dana nakon objave u "Narodnim novinama",
a primjenjivat će se od 1. siječnja 1998.

Klasa: 140-13/98-01/85
Urbroj: 341-99-01/98-5
Zagreb, 15. siječnja 1998.

Predsjednik Upravnog odbora
Republičkog fonda mirovinskog
i invalidskog osiguranja
radnika Hrvatske **dr. sc. Đuro Njavro,** v. r.

Odluka, NN 9/1998-132